open-index/open-wikipedia-markdown huggingface dataset:
Toxodon

**Toxodon** oli suuri esihistoriallinen sukupuuttoon kuollut kavioeläin joka eli noin 3,6 miljoonaa – 11&nbsp;700 vuotta sitten plioseeni- ja pleistoseenikausilla. Sen on osoitettu olevan sukua sarvikuonoille, hevoseläimille ja tapiireille. Se oli suurikokoinen kasvinsyöjä jonka hampaat olivat saman kaltaiset kun jyrsijöillä. 

## Kuvaus
### Vartalo ja raajat
Toxodon oli noin kolme metriä pitkä ja noin 1,5 metriä korkea ja sen arvellaan painaneen noin 1&nbsp;000–1&nbsp;500 kilogrammaa. Löydettyjen fossilien suuret, tukevat luut osoittavat että ne tukivat suurta ja raskasta vartaloa. Sen on arveltu muistuttaneen lyhyttä sarvikuonoa jolla on virtahepomainen pää. Jalat olivat lyhyet ja leveät. Sillä oli kolme varvasta joista keskimmäiselle varpaalle kohdistui suurin osa painosta.
### Pää ja hampaat

Kalloissa olevien sieraimien aukon perusteella sen kuono oli hyvin kehittynyt. Se oli kasvinsyöjä ja sen hampaat olivat saman kaltaiset kun jyrsijöillä. Ne olivat kaarevat ja kasvoivat sitä mukaa kun ne kuluivat. Etuhampaiden jälkeen oli suuri pitkä hampaaton alue ennen poskihampaita.

## Ravinto
Toxodon söi kasveja. Sen oletettin laiduntaneen ja syöneen heinää ja muita maassa kasvaneita kasveja. Kuitenkin sen hampaista tehdyissä kemiallisissa analyyseissä on todettu sen syöneen myös oksia, lehtiä sekä muuta maanpinnan yläpuolella olevaa kasvillisuutta.

## Fossiililöydöt
Kuvasi lajin ensimmäisenä Richard Owen vuonna 1837 Darwinin 26. marraskuuta 1833 HMS Beaglen toisella matkalla löytämän kallon perusteella. Sen on osoitettu olevan sukua sarvikuonoille, hevoseläimille ja tapiireille. Se on ollut endeeminen Etelä-Amerikan laji.

## Lähteet

## Aiheesta muualla
* 
*
Martti Markkula

**Martti Antero Markkula** (1. toukokuuta 1926 Helsinki – 27. heinäkuuta 2004 Vantaa) oli suomalainen filosofian tohtori, professori ja kasvitieteilijä.

Markkula opiskeli biologiaa Helsingin yliopistossa. Hän valmistui filosofian kandidaatiksi 1951 ja väitteli tohtoriksi 1953. Hänelle myönnettiin maatalous- ja metsätieteiden kunniatohtorin arvo vuonna 1984 hänen tiedekunnan hyväksi tekemästään työstä.

Markkula työskenteli Maatalouden tutkimuskeskuksen tuhoeläinlaitoksella, jossa hän aloitti assistenttina vuonna 1951. Hän siirtyi laitokselta eläkkeelle vuonna 1989 professorina, johon tehtävään ja laitoksen johtajaksi hänen oli nimitetty vuonna 1974. Hän toimi Suomen Akatemian ansioituneena tutkijaprofessorina vuosina 1975–1980 ja oli dosenttina Helsingin yliopiston hyönteistieteen laitoksella. Markkula oli myös innokas ja tarmokas järjestöihminen. 

Hän oli perustamassa useita luontoon, ympäristöön ja luonnonsuojeluun liittyviä järjestöjä. Vuodesta 1970 lähtien hän johti ympäristönsuojelutoimikuntaa, joka ensimmäisenä Suomessa tarkasteli ympäristönsuojelun kokonaisuutta.  Hän toimi useissa virallisissa organisaatioissa, esimerkiksi Suomen Akatemian keskustoimikunnassa ja Ympäristötieteellisessä toimikunnassa sekä Tieteellisten seurain valtuuskunnan puheenjohtajana. Lisäksi Markkula harrasti sukuseuratoimintaa. Maatalouden tutkimuskeskuksen muutto Jokioisiin oli Markkulalle keskeinen tavoite, joka toteutui.

Markkulan puoliso vuodesta 1953 oli filosofian maisteri, Vantaan apulaiskaupunginjohtaja ja kouluhallituksen ylitarkastaja Ritva Helena Markkanen.  

## Lähteet
Kurt Asle Arvesen

**Kurt Asle Arvesen** (s. 9. helmikuuta 1975 Molde) on norjalainen maantiepyöräilijä, joka kilpaili ammattilaisena 1999–2011.

Arvesen voitti alle 23-vuotiaiden maailmanmestaruuden vuonna 1997. Ammattilaisuran suurimpiin saavutuksiin kuuluvat Tanskan ympäriajon kokonaisvoitot vuosina 2004 ja 2007 sekä etappivoitot Italian ympäriajossa 2003 ja 2007. Maaliskuussa 2008 hän voitti E3 Prijs Vlaanderen -kilpailun. Samana vuonna hän voitti Ranskan ympäriajon 11. etapin. 

## Saavutuksia
;1997
:Maantieajon MM-kilpailu, alle 23-v. MM-kultaa
:Norjan maantieajomestari
;1998
:Norjan maantieajomestari
;2001
:Herald Sun Tour, 9. etapin voitto
:Norjan aika-ajomestari
:Grote Scheldeprijs, kolmas
;2002
:Ruotsin ympäriajo (Postgirot Open), kokonaiskilpailun voitto
:Tanskan ympäriajo, kokonaiskilpailussa toinen, pistekilpailun ja 3. etapin voitto
:Schynberg-Rundfarth, voitto
:Paris–Correze, mäkikilpailun voitto
:Norjan maantieajomestari 
;2003
:Italian ympäriajo, 10. etapin voitto 
:GP Ouest France-Plouay, viides
;2004
:Tanskan ympäriajo, kokonaiskilpailun voitto
:CSC Classic, voitto
:Olympialaisten maantieajo, yhdeksäs
;2005
:Ranskan ympäriajo, toinen 17. etapilla 
:Tanskan ympäriajo, kokonaiskilpailussa toinen
;2006
:Ster Elektrotoer, kokonaiskilpailun voitto
:Norjan aika-ajomestari
:Pariisi–Tours, toinen
:Tour de la Région Wallonne, kokonaiskilpailussa kolmas
:Maantieajon MM-kilpailu, kolmastoista
;2007
:Tanskan ympäriajo, kokonaiskilpailun ja 3. etapin voitto
:Italian ympäriajo, 8. etapin voitto
:Rund um den Henninger Turm, toinen
:GP Herning, voitto
;2008
:E3 Prijs Vlaanderen, voitto
:Norjan maantieajomestari 
:Flanderin ympäriajo, seitsemäs
:Ranskan ympäriajo, 11. etapin voitto
;2009
:Norjan maantieajomestari 
:Maantieajon MM-kilpailu, kahdestoista

## Lähteet
*Kurt Asle Arvesen trap-friis.dk-tietokannassa 
*Kurt Asle Arvesen cyclingarchives.com-tietokannassa 

## Aiheesta muualla
*Virallinen sivusto
Luettelo Karjalan tasavallan joista

Tässä luettelossa on luetteloitu Karjalan tasavallan tärkeimpiä jokia. Joet on ryhmitelty laskupaikan mukaan: Laatokkaan, Saimaaseen, Ääniseen ja Vienanmereen laskeviin. Mahdolliset sivujoet on lueteltu kyseisen joen alakohtina. Saimaaseen laskevat joet eivät laske suoraan Saimaaseen, vaan välissä on muita jokia ja järviä, jotka eivät sijaitse Karjalan tasavallan alueella.
## Vuokseen laskevia jokia
*Ilmeenjoki
## Laatokkaan laskevia jokia
*Hiitolanjoki (myös Kokkolanjoki)
*Kurkijoki
*Soskuanjoki
*Tervunjoki (myös Ihojoki)
**Juhurinjoki
*Iijoki (myös Ihalanjoki)
*Vaarajoki
*Miklinjoki
*Saavainjoki
*Kiteenjoki
**Rajajoki
*Tohmajoki (alajuoksun nimenä myös Helylänjoki)
*Jänisjoki 
**Juvanjoki
**Soanjoki
**Veljakanjoki
**Suistamonjoki
***Saranjoki
*Sumerianjoki
*Syskyänjoki
**Kulismajoki
**Ruokojärvenjoki
*Koirinojanjoki
*Uuksunjoki
**Muuannonjoki
**Kartoinjoki
**Loimolanjoki
*Kirkkojoki
*Tulemajoki
**Kollaanjoki
**Naravosjoki
**Kivijoki
*Miinalanjoki eli Änäjoki
*Vitelenjoki
*Tuulosjoki
*Alavoisenjoki (Olonkajoki)
**Mäkräjoki

## Saimaaseen laskevia jokia
*Volgajoki
*Tolvajoki
*Koitajoki
*Lieksanjoki

## Ääniseen laskevia jokia
*Puujoki
*Suojoki
**Kukkausjoki
**Torasjoki
**Säpsäjoki
*Suunujoki
**Semštšajoki
*Vodlajoki
**Ileksa
**Vama

## Vienanmereen laskevia jokia
*Njuhtsajoki
*Sumajoki
*Uikujoki
**Ala-Uikujoki
***Tungutjoki
***Sekehenjoki
***Voloma
**Ylä-Uikujoki
**Vuosmajoki
*Suikujoki
*Vienan Kemijoki
**Tširkkakemijoki
**Pistojoki
**Uhutjoki
**Vuokkijoki
**Kursmajoki
*Kierettijoki
*Koutajoki
**Kuma
***Oulankajoki
****Sovajoki
***Sohjananjoki
***Tavajoki

## Lähteet

### Lähteet joihin ei ole viitattu
*
Sykloni Sidr

**Trooppinen sykloni Sidr** (JTWC:n lyhenne **06B**) on vuoden 2007 pohjoisen Intian valtameren syklonikauden neljäs nimetty myrsky. 15. marraskuuta aamulla Sidrin tuulet puhalsivat 250 km/h voimakkuudella, puuskissa 305 km/h, tehden siitä Saffirin-Simpsonin hurrikaaniasteikolla 5. luokkaan kuuluvan trooppisen syklonin. 

Matalapaineesta annettiin varoitus 11. marraskuuta, ja seuraavana päivänä se oli kehittynyt sykloni Sidriksi. Se voimistui nopeasti kulkiessaan Bengalinlahdella. Myrsky aiheutti laajamittaisia evakuointeja Bangladeshissa. Sidr iskeytyi maihin 15. marraskuuta kello 17.00 UTC. Se heikkeni nopeasti tämän jälkeen, ja viimeiset raportit siitä julkaistiin varhain seuraavana aamuna.

Myrsky aiheutti suuria tuhoja Bangaladeshissa ja viranomaiset raportoivat 2&nbsp;388 ihmisen kuolleen.

Pyörremyrskyn nimi on arabiaa, ja se tarkoittaa erästä *[[Ziziphus]]*-sukuun kuuluvaa puuta (*[[Ziziphus spina-christi]]*).

Sidr oli vuosikymmenen tuhoisin sykloni pohjoisella Intian valtamerellä. Yli kolme miljoonaa ihmistä menetti kotinsa ja 5&nbsp;000 bangladeshilaista loukkaantui. Melkein valmis riisisato menetettiin, ja YK:n hätäapukoordinaattorin John Holmesin mukaan satovahingot olivat äärimmäisen vakavia. 3&nbsp;000 armeijan sotilasta vei laivoilla ja helikoptereilla ruokaa ja apua pahimmin kärsineille. Myrsky vahingoitti myös sähköjärjestelmiä: Bangladeshin pääkaupunki Dhaka ja monet suuret kaupungit jäivät ilman sähköä.

Bangladesh on Suomen kokoinen pinta-alaltaan. Asukkaita on 150 miljoonaa. Bangladeshissa on eniten katastrofeja maailmassa, mihin syynä ovat toistuvat tulvat ja köyhyys. Vuonna 1991 iskeneessä syklonissa kuoli 140&nbsp;000 ihmistä. Sidr oli yhtä vahva kuin edellinenkin sykloni, mutta nyt varoitusjärjestelmät toimivat paremmin: 1,5 miljoonaa ihmistä evakuoitiin rannalta ennakkoon. Kymmenet tuhannet vapaaehtoiset Punaisen Puolikuun jäsenet osallistuivat varoituksiin. Edellinen vakava myrsky osui Bangladeshiin vuonna 1996. Se vaati 621 uhria. 

Bangladeshissa evakuoitiin 650&nbsp;000 ihmistä jo kaksi päivää ennen Sidrin iskemistä, kun myrsky oli vielä 150 kilometrin päässä rannasta. Jo tässä vaiheessa myrsky koitui kuitenkin kohtalokkaaksi useille kalastajille. Myrskytuulet olivat 65 m/s, ja ne tuhosivat taloja ja toivat rankkasateita. Aaltojen ennakoitiin nousevan kuusimetrisiksi ja vyöryvän kyliin laajoilla alueilla.

Sidrin uhrien määräksi arvioitiin 10 000 ihmistä. Myrsky tuhosi teitä ja tietoliikenneyhteyksiä. Vapaaehtoisia saapui paikalle 42 000. Saksa, Britannia, EU ja USA tarjosivat myrskyn uhreille apua.

## Katso myös
* Bangladeshin sykloni 1991

## Lähteet

## Aiheesta muualla
* Punainen Risti auttaa Bangladeshin myrsky- ja tulvauhreja SPR 19.11.2007
Pierre Granier-Deferre

**Pierre Granier-Deferre** (27. heinäkuuta 1927 Pariisi, Ranska – 16. marraskuuta 2007 Pariisi, Ranska) oli ranskalainen elokuvaohjaaja ja -käsikirjoittaja.

Granier-Deferre ohjasi urallaan 25 elokuvaa. Niistä *[[Kissa (elokuva)|Kissa]]* (1971) ja *[[Vaarallinen siirto]]* (1981) olivat ehdolla Berliinin elokuvajuhlilla Kultaisen karhun voittajaksi. Elokuva *[[Rikos yöjunassa]]* (1982) toi Granier-Deferrelle Ranskan elokuvateollisuuden César-palkinnon parhaasta sovitetusta käsikirjoituksesta. Hän sai urallaan kaksi muutakin César-ehdokkuutta.

Granier-Deferre ohjasi ja käsikirjoitti myös Georges Simenonin Komisario Maigret -kirjasarjaan pohjautuvaa televisiosarjaa.

## Elokuvia
* 1961: Onnenpotku Rivieralla (*Le Petit garçon de l’ascenseur*, ohjaus ja käsikirjoitus)
* 1965: Paris au mois d'août (käsikirjoitus)
* 1971: La Veuve Couderc (ohjaus ja käsikirjoitus)
* 1973: Kohtaus junassa (*Le Train*, ohjaus ja käsikirjoitus)
* 1974: Herrojen rotua (*La Race des seigneurs*, ohjaus ja käsikirjoitus)
* 1975: Häkki (*La Cage*, ohjaus ja dialogi)
* 1976: Uhkapeliä Ateenassa (*Une Femme à sa fenêtre*, ohjaus ja käsikirjoitus)
* 1979: Le Toubib (ohjaus ja käsikirjoitus)
* 1981: Vaarallinen siirto (*Une Étrange affaire*, ohjaus ja käsikirjoitus)
* 1982: Rikos yöjunassa (*L’Étoile du Nord*, käsikirjoitus)
* 1983: L’Ami de Vincent (ohjaus ja käsikirjoitus)
* 1985: Teräskatseinen mies (*L’Homme aux yeux d’argent*, ohjaus ja käsikirjoitus)
* 1988: Kiinalainen yhteys (*Blanc de Chine*, ohjaus)
* 1990: Timanttiruletti (*Le Gorille chez les Mandingues*, ohjaus)

## Lähteet

## Aiheesta muualla
* 
*
Harviala

**Harviala** voi tarkoittaa:

*Harviala, kylä Janakkalan ja Hämeenlinnan alueilla
*Harviala, kaupunginosa Hämeenlinnassa
*Harvialan kartano, kartano Janakkalassa
*Harviala Oy, taimiin keskittynyt yritys Harvialassa
*Harvialan rautatieasema, lakkautettu rautatieliikennepaikka Riihimäki–Tampere-radalla Janakkalassa.
Tommi Kari

**Tommi Kari** (s. 22. syyskuuta 1986 Kouvola) on suomalainen jalkapalloilija, joka edustaa kaudella 2024 Kakkosessa pelaavaa Pallo-Poikia. Hänen pelipaikkansa on vasen laitahyökkääjä, mutta hän on pelannut myös oikealla laidalla ja keskellä.

Hän teki läpimurtonsa JJK:n avauskokoonpanoon kaudella 2006 tehden 11 maalia 23 ottelussa. Kaudella 2007 Kari jatkoi vahvoja otteitaan tehden 10 maalia JJK:n paidassa. Hän debytoi Suomen alle 23-vuotiaiden haastajamaajoukkueessa 3. marraskuuta 2007. Kari valittiin Keski-Suomen piirissä kauden 2007 miespelaajaksi.

Aktiivisen jalkapallouran jälkeen Kari on tullut tunnetuksi muun muassa jalkapalloaiheisen podcastin Pallo & Pullo tekijänä.

Tommi Karin isä oli evp-upseeri ja kyberturvallisuuden opettaja Martti J. Kari.

## Lähteet
Carolyn Watkinson

**Carolyn Watkinson** (s. 19. maaliskuuta 1949 Preston, Yhdistynyt kuningaskunta) on englantilainen mezzosopraano. Hän on erityisen ansioitunut barokkimusiikin tulkitsijana.
Alexis Kouros

**Alexis Kouros** (s. 1961 Kermānšāh, Iran) on iranilaissyntyinen suomalainen kirjailija, toimittaja ja ohjaaja. Kourosin esikoisteos *[[Gondwanan lapset]]* sai Finlandia Junior -palkinnon vuonna 1997.

Kouros on koulutukseltaan lääkäri. Hän opiskeli lääketiedettä Unkarissa Pécsin yliopistossa. Vuonna 1990 hän muutti Suomeen ja jatkoi opintojaan. Kouros on kirjoittanut, tuottanut ja ohjannut toistakymmentä dokumentti- ja lyhytelokuvaa sekä televisiosarjan suomalaisesta elokuvasta.

Vuonna 2003 Kouros perusti kerran kuussa ilmestyvän englanninkielisen monikulttuurisen *[[SixDegrees]]*-ilmaisjakelulehden ja vuonna 2007 *[[Helsinki Times]]in*, joka on Suomen ainoa viikoittainen englanninkielinen sanomalehti. Kouros oli vihreiden ehdokas vuoden 1999 europarlamenttivaaleissa.

Maaliskuussa 2010 Kouros erosi protestina taiteelle rahaa jakavasta Taiteen keskustoimikunnasta. Hän piti holhoavana sitä, että hän olisi ollut ainoa etnistä vähemmistöä edustava jäsen toimikunnan monikulttuurisuusjaostossa.

Alexis Kourosin puoliso on Ihmisoikeuskeskuksen asiantuntija Kristiina Kouros. He ovat perustaneet yhdessä mediatuotantoyhtiö Dreamcatcherin.

## Romaaneja
* Gondwanan lapset (1997, kuvittanut Alexander Reichstein)
* Harmattan, Kulkija ja Unisieppari (1998)

## Elokuvia
* Seuraavaa lentoa odottaessa (lyhyt dokumentti, 2000)
* Chosen (pitkä dokumentti, 2002)
* Rubina ei elä enää täällä... (lyhyt dokumentti, 2002)
* Ilman tytärtäni (yhdessä Kari Tervon kanssa, pitkä dokumentti 2002)
* KokoNainen, (lyhytelokuva, 2005)
* Juurtuneet, (lyhyt dokumentti, 2005)

## Palkintoja
* Finlandia Junior -palkinto, 1997
* Akateemisen kirjakaupan suosituin esikoisteos, 1997
* Savonia-kirjallisuuspalkintoehdokas, 1997

## Lähteet

## Aiheesta muualla
*
Yrjö Eronen

**Yrjö Eronen** (s. 1950 Rääkkylä) oli Rääkkylän kunnanjohtaja vuosina 2007–2013. Vuonna 2020 hänet valittiin Rääkkylän vs. kunnanjohtajaksi.

Eronen on syntyisin Rääkkylän Varpasalosta. Hän kävi Rääkkylän yhteiskoulua 1961–1966 ja Joensuun lyseota 1966–1969. Hän valmistui Jyväskylän yliopistosta yhteiskuntatieteiden maisteriksi 1974.

Ennen Rääkkylän kunnanjohtajaksi nimitystä hän toimi yrityksiä tutkivan Corporate Imagen tutkimusjohtajana.
Eronen jäi eläkkeelle vuonna 2013. Hänen työuransa kesti 42 vuotta, siitä 21 vuotta julkisella sektorilla ja 21 vuotta yksityisellä.

## Lähteet
Angry Anderson

**Gary ”Angry” Anderson** AM (s. 5. elokuuta 1947 Melbourne, Australia) on australialainen rocklaulaja ja -lauluntekijä sekä televisiojuontaja ja näyttelijä.

Anderson on toiminut Rose Tattoo -yhtyeessä vuodesta 1976. Sitä ennen hän oli esiintynyt ja levyttänyt Buster Brown -yhtyeensä kanssa. Hänellä on ollut lisäksi sooloura. Rose Tattoo oli hajonneena vuosina 1985–1998.

Anderson on näytellyt muun muassa elokuvissa *[[Mad Max – ukkosmyrsky]]* (1985) ja *Fat Pizza: The Movie* (2003).

## Lähteet

## Aiheesta muualla
Slamball

**SlamBall** on koripalloon pohjautuva urheilulaji. Merkittävin ero tavalliseen koripalloon on suurempi sallittu fyysisen kontaktin määrä. Slamball onkin ns. täysikontaktista koripalloa. 

## Säännöt
Kentällä on yhteensä 8 pelaajaa, 4 kummastakin joukkueesta. Heidän tarkoituksenaan on saada pallo vastustajan puolustuspäädyn puoleisen korirenkaan läpi ja saada näin pisteitä joukkueelleen. Enemmän pisteitä pelin loputtua omaava joukkue voittaa. Pisteitä saa aivan kuten koripallossakin; yksinkertaisesta heitosta kolmen pisteen kaaren sisäpuolelta 2, kaaren ulkopuolelta 3. Kolmen pisteen arvoinen on sen sijaan myös ns. slam dunk, eli pallon upottaminen korirenkaasta showmaisella "donkilla".
Murisijat

**Murisijat** (Haemulidae) on välskärikalojen lahkon kalaheimo, joka käsittää parikymmentä sukua ja noin 130 kuvattua lajia.

Murisijoilla on selkäevässään 9–14 piikkiruotoa ja 11–26 pehmeää ruotoa. Peräevässä niillä on kolme piikkiruotoa ja 6–18 pehmeää ruotoa. Ne ovat enintään 60 senttimetrin mittaisia.

Murisijat elävät Atlantin, Intian ja Tyynen valtameren lämpimissä vesissä, enimmäkseen koralliriutoilla. Niihin kuuluu myös murtoveden ja makean veden lajeja.

Murisijoilla on tyypillisesti pieni mutta paksuhuulinen suu. Niiden nimi juontuu äänestä, joka syntyy kun ne narskuttavat hampaitaan. Ne liikkuvat öisin ja syövät selkärangattomia pohjaeläimiä. Murisijat ovat hyvin värikkäitä, usein raidallisia tai pilkullisia. Nuorten ja aikuisten kalojen väritys voi poiketa suurestikin toisistaan. Murisijat ovat näyttäviä akvaariokaloja; nuoret yksilöt ovat suosittuja kotiakvaarioissa, mutta aikuisten suurikokoisuus haittaa harrastustoimintaa. Murisijoissa on myös tärkeitä ruokakaloja esimerkiksi Karibianmeren alueella.

## Lähteet
*

### Viitteet
Nancy Argenta

**Nancy Maureen Argenta**, oikealta sukunimeltään **Herbison** (s. 17. tammikuuta 1957) on kanadalainen sopraano. Hän syntyi Brittiläisessä Kolumbiassa, mutta asettui 1980-luvun alussa Englantiin. Hän opiskeli lisäksi Düsseldorfissa. 

Argenta on johtavia barokkimusiikin tulkitsijoita, ja hän on tulkinnut muun muassa Händelin oratorioita. Hän on laulanut myös tuoreempaa musiikkia, kuten Schubertin liedejä.

Argentan ammattimainen debyytti tapahtui vuonna 1983, jolloin hänet nähtiin Rameaun *[[Hippolyte et Aricie|Hippolyte et Aricien]]* esityksessä Aix-en-Provencen festivaalilla.
Horses

**Horses** on yhdysvaltalaisen muusikon Patti Smithin vuonna 1975 julkaistu esikoisalbumi.

Levyn äänityksen aikoihin Smith oli monien 1960-luvun rockidolien suuri ihailija, kuten Jimi Hendrixin, The Rolling Stonesien Brian Jonesin ja Jim Morrisonin, samoin Motown- ja jazzsuosikkien, kuten Smokey Robinsonin ja John Coltranen. Levyn kaupallinen menestys oli vaatimaton, mutta sen vaikutus oli suuri. Smithiä on pidetty punkin uranuurtajana. ”*Horsesin* pohjalta ei ole vaikea perustella, että Smith on punkin aloittaja”, on ''All Music Guiden'' William Ruhlman todennut.

Vaikka *Horses* sai ilmestyessään vaisun vastaanoton, se nousi myöhemmin arvostetuksi ja sai valtavaa kiitosta ainutlaatuisesta punkin ja garagerockin, runouden ja avantgardistisen kokeellisuuden yhdistelmästä. *Horses* valittiin vuonna 2005 julkaistuun hakuteokseen *[[1001 albumia jotka jokaisen on kuultava edes kerran eläessään]]*. 

Vuonna 2009 albumi valittiin mukaan Yhdysvaltain kongressin kirjaston National Recording Registry -kokoelmaan, johon kootaan esteettisesti, historiallisesti tai kulttuurisesti merkittäviä yhdysvaltalaisia äänitteitä. Heinäkuussa 2017 Yhdysvaltojen julkisen palvelun radioyhtiö NPR nimesi albumin kymmenen merkittävimmän naisen tekemän musiikkialbumin joukkoon.

Syksyllä 2025 Patti Smith julkaisi *Horses-*albumin sessioissa äänitetyn ennen julkaisemattoman kappaleen ”Snowball”.

## Kappaleet
;A-puoli
#*Gloria: In Excelsis Deo / Gloria (Van Morrison version)* (Patti Smith, Van Morrison) – 5:57
#*Redondo Beach* (Smith, Richard Sohl, Lenny Kaye) – 3:26
#*Birdland* (Smith, Sohl, Kaye, Ivan Kral) – 9:15
#*Free Money* (Smith, Kaye) – 3:52

;B-puoli
#*Kimberly* (Smith, Allen Lanier, Kral) – 4:27
#*Break It Up* (Smith, Tom Verlaine) – 4:04
#*Land: Horses / Land of a Thousand Dances / La Mer (De)* (Smith, Chris Kenner) – 9:25
#*Elegie* (Smith, Lanier) – 2:57

;Bonus raita (CD uudelleenjulkaisu)
#”My Generation” (Live) (Pete Townshend) – 3:16

## Arviot
* Allmusic: 
* Robert Christgau: A

## Lähteet
Wingo xprs

**Wingo xprs** oli heinäkuussa 2007 perustettu suomalainen matkanjärjestäjä ja virtuaalilentoyhtiö. Se aloitti liikennöinnin Turku–Tampere–Oulu-reitillä ja liikennöi myöhemmin myös Tukholmaan, Helsinkiin, Lappeenrantaan ja Poriin.

Turusta käsin toimineella Wingolla ei ollut omaa kalustoa tai miehistöä, vaan virtuaalilentoyhtiönä se osti lentotoiminnan ulkopuolisilta. Yhtiön käyttämiä lentoyhtiöitä olivat ainakin ruotsalainen Avitrans Nordic ja ahvenanmaalainen Air Åland sekä myöhemmin puolalainen Jet Air. Yhtiö itse markkinoi itseään markkinointiyhtiönä ja matkanjärjestäjänä.

Wingon omistivat suomalaiset Eriksson Capital ja Touch N' go sekä ruotsalaiset Scanproducts Ab ja Tamares Holding Sweden, jonka omistaja on Suomen rikkaimpana henkilönä pidetty Poju Zabludowicz. Yhtiön toimitusjohtaja oli Holger Holm.

Maaliskuussa 2009 Wingo käynnisti lennot Tampereelta Turun kautta Tukholmaan Bromman lentoasemalle, mutta lopetti ne vain kuukautta myöhemmin kannattamattomina.

Finavia keskeytti Wingon lennot 31. maaliskuuta 2010 rahoitusepäselvyyksien takia. Finavian mukaan sillä oli saatavia Wingolta noin satatuhatta euroa, joka oli kertynyt muun muassa lentokoneiden huolloista ja maapalveluista. Wingon maksettua osan veloistaan Finavia antoi lentoyhtiön jatkaa toimintaansa suomalaisilla kentillä.

Wingo aloitti lennot Porista Helsinkiin 11. elokuuta 2010 mutta lopetti ne kannattamattomana jo 13. syyskuuta 2010. 

Jet Air lopetti yhteistyön Wingon kanssa 3. lokakuuta 2010. Jet Air perusteli yhteistyön päättymistä mm. sillä, että se joutui maksamaan Wingon velkoja Finavialle.

Wingon lentotoiminta päättyi syksyllä 2010 ja yhtiö asetettiin konkurssiin syksyllä 2011.

## Kohteet
*Helsinki (Helsinki-Vantaan lentoasema)
*Oulu (Oulun lentoasema) 
*Tampere (Tampere-Pirkkalan lentoasema) 
*Turku (Turun lentoasema) 
*Pori  (Porin lentoasema) 
*Tukholma (Bromman lentoasema)

## Lähteet

## Aiheesta muualla
* Wingon kotisivu
Karlsruher SC

**Karlsruher SC** on vuonna 1894 perustettu saksalainen urheiluseura Karlsruhen kaupungista. Nykyisellä nimellään se on toiminut vuodesta 1952 lähtien. Se on tunnettu erityisesti jalkapalloseurana. 

Karlsruher FC Phönix, yksi Karlsruher SC:n edeltäjistä, voitti Saksan-mestaruuden vuonna 1909. Sen jälkeen seura ei ole mestaruutta voittanut. Saksan cupin Karlsruher SC voitti vuosina 1955 ja 1956. Keväällä 1998 se putosi 2. Bundesliigaan. Takaisin pääsarjaan se nousi vasta kaudeksi 2007–2008. Visiitti pääsarjatasolla kesti kuitenkin vain kaksi kautta ja seura putosi kauden 2008–2009 päätteeksi sarjajumbona takaisin 2. Bundesliigaan.

## Saavutukset
* **Saksan-mestaruus (1)**: 1909
* **Saksan cup (2)**: 1955, 1956

## Entisiä pelaajia

*  Slaven Bilić
*  Sean Dundee
*  Thorsten Fink
*  Thomas Häßler
*  Oliver Kahn
*  Edmond Kapllani
*  Sergei Kirjakov
*  Jens Nowotny
*  Mehmet Scholl
*  Michael Tarnat
*  Rudi Wimmer

## Entisiä valmentajia

*  Jørn Andersen
*  Edmund Becker
*  Jörg Berger
*  Stefan Kuntz
*  Lorenz-Günther Köstner
*  Joachim Löw
*  Uwe Rapolder
*  Rolf Schafstall
*  Winfried Schäfer

## Lähteet

## Aiheesta muualla

* Karlsruher SC:n sivusto
Alppivaris

**Alppivaris** (*Pyrrhocorax pyrrhocorax*) on hieman naakkaa suurempi kiiltävänmusta varis.

## Koko ja ulkonäkö
Linnun pituus on 39–40 senttimetriä, siipien kärkiväli 73–90 senttimetriä ja paino 200–450 grammaa. Itäiset populaatiot ovat suurimpia. Koiras on hiukan naarasta kookkaampi. Höyhenpuku on kiiltävänmusta. Vanhan linnun nokka ja koivet ovat punaiset, nuoren linnun nokka enemmänkin oranssi. Nokka on melko pitkä ja hieman alaspäin käyrä. Muistuttaa paljon alppinaakkaa, joka on hieman pienempi ja pitkäpyrstöisempi, ja jonka nokka on keltainen. Sukupuolet ovat samanvärisiä.

## Esiintyminen
Alppivaris on euraasialainen laji, jonka esiintyminen ulottuu Britteinsaarilta lännessä Keski-Aasian kautta aina Kiinaan Keltaiselle merelle saakka.

Lajista tunnetaan noin kahdeksan alalajia. Nimialalaji *pyrrhocorax* elää Britteinsaarilla ja alalaji *erythrorhamphus* (Vieillot, 1817) muualla Etelä-Euroopassa; alalaji *barbarus* (Vaurie, 1954) Kanariansaarilla ja Luoteis-Afrikassa; alalaji *docilis* (S.G.Gmelin, 1774) eteläisestä Jugoslaviasta Kreikan kautta Turkkiin, Levanttiin, Kaukasukselle, Afganistaniin, Iraniin ja Keski-Aasiaan; alalaji *centralis* (Stresemann, 1928) Keski-Aasiasta Mongoliaan, Altaille, Transbaikaliin ja Kashmiriin; alalaji *himalayanus* (Gould, 1862) Himalajalla, Nepalissa, Pohjois-Yunnanissa, Sichuanissa ja Keski-Gansussa; alalaji *brachypus* (Swinhoe, 1871) muualla Kiinassa ja alalaji *baileyi* (Rand ja Vaurie, 1955) Etiopian Simienin kansallispuistossa ja Balevuorilla.

Euroopassa elää 86&nbsp;000–210&nbsp;000 alppivarista. Sen elinalue on kooltaan noin 10 miljoonaa neliökilometriä ja lajin kanta on elinvoimainen. Laji on pääasiassa paikkalintu, mutta siirtyy usein talveksi vuorilta alas laaksoihin. Lajia ei ole tavattu Suomessa.

## Elinympäristö
Aasiassa sijaitsevalla pääesiintymisalueella laji elää vain vuoristoissa 1&nbsp;200–3&nbsp;600 metrin korkeudella. Euroopassa ja Lähi-idässä se elää myös rannikoiden jyrkänteillä, taajamissa ja raunioilla.

## Lisääntyminen

Pesä on tavallisesti kallionkolossa tai -ulkonemalla, joskus rakennuksessa, pöntössä tai maankolossa. Se on löyhästi risuista, kasveista, sammalista ja juurista rakennettu. Molemmat puolisot rakentavat, koiras on alussa aktiivisempi ja naaras tekee viimeistelyn. Naaras munii 14,6 grammaa painavia munia 3–5, joskus 6. Haudonta alkaa yleensä ensimmäisen munan ilmestyttyä. Naaras hautoo 17–18 päivää. Poikaset kuoriutuvat eriaikaisesti ja naaras lämmittää niitä 2–3 viikkoa. Ne ovat lentokykyisiä 31–41 päivän ikäisinä. Ensipesintä tapahtuu tavallisesti 3-vuotiaana, joskus 2-vuotiaana ja usein vasta 4-vuotiaana.

## Ravinto
Kesäaikaan pääravintoa ovat maassa elävät hyönteiset ja muut selkärangattomat, talviaikaan vilja, siemenet ja marjat. Ruokailee pareittain tai parvissa lyhytkortisilla avomailla (laitumilla), kallioilla, pelloilla, rannoilla jne. Laji on kaikkiruokainen ja se syö myös raatoja, pikkunisäkkäitä, liskoja, linnunmunia ja -poikasia, jätteitä jne.

## Lähteet

## Aiheesta muualla
*
Gong jin’ou

**Gong jin’ou** () oli Qing-dynastian kansallislaulu vuosina 1911–1912. Sen sävelsi korkea-arvoinen virkamies Bo Tong, ja klassista kiinaa olevat sanat kirjoitti laivaston komentaja Yan Fu. Virallisesti se otettiin käyttöön Qing-imperiumin kansallislauluksi keisari Xuantongin valtakaudella 4. lokakuuta 1911. Vain kuusi päivää myöhemmin tapahtui Wuchangin kansannousu ja keisarikunta lakkautettiin seuraavan vuoden alussa.

Kiinan kommunistinen puolue kielsi laulun valtaannousunsa jälkeen vuonna 1949, mutta kumosi kiellon 1970-luvulla.

## Sanat

## Lähteet

## Aiheesta muualla
Fafnir (sarjakuvahahmo)

**Fafnir** on fiktiivinen Marvel-kustantamon sarjakuvissa esiintyvä superroisto, valtavan voimakas lohikäärme, jonka ensiesiintyminen tapahtui *Thor*-lehden numerossa 134 (1966). Fafnirin loivat Stan Lee ja Jack Kirby. Lee ja Kirby perustivat hahmonsa viikinkien mytologiassa tavattuun Fafniriin.

## Historia

Fafnir oli ennen muuttumistaan Nastrondin kuningas. Nastrond on yksi Asgardissa sijaitsevista maailmoista. Koska Fafnir ja hänen kansalaisensa olivat läpeensä pahoja, päätti Asgardin hallitsija Odin tuhota tämän kuningaskunnan ja kaikki Fafnirin alaiset. Syttyi sota ja sen jälkeen Fafnir jätettiin virumaan kuolettavasti haavoittuneena keskelle raunioita ja autiomaata, joka joskus oli ollut hänen kuningaskuntansa. Fafnir kuitenkin onnistui löytämään salaperäisen maagisen lähteen, josta juotuaan hän muuttui lohikäärmeeksi. Tajuttuaan olevansa miltei haavoittumaton Fafnir hyökkää Odinin pojan Thorin kimppuun.

Valtavista voimistaan huolimatta Fafnir ei kuitenkaan kykene voittamaan Thoria. Heidän taistellessaan ensimmäisen kerran Thor avaa Mjolnirillään maahan valtaisan railon, johon Fafnir syöksyy. Myöhemmin pahuuden jumala Loki vapauttaa Fafnirin vankilastaan ja hyökkää lohikäärmeen avulla Thorin kimppuun. Vasta Odinin väliintulo pelastaa Thorin Lopulta Lumoajattaren sisko, Melodi vapauttaa Fafnirin ja tämä hyökkää jälleen Thorin kimppuun. Odinin siunaamalla lumotulla keihäällä Thorin onnistuu kuitenkin surmata olento ja polttaa tämän ruumis tuhkaksi valtavalla salamalla.

## Voimat ja varusteet

Lohikäärmeenä Fafnir omasi valtavat fyysiset voimat (hän on todistanut kykenevänsä vastustamaan Thoria, joka sentään nostaa yli 100 tonnia) ja oli käytännöllisesti katsoen haavoittumaton. Fafnir ei esimerkiksi ole kokenut Thorin mahtavan Mjolnir-vasaran iskuja sen enempää kuin kiusallisina tönäisyinä. Fafnir kykeni hengittämään suunsa kautta liekkejä, joiden alkuperä oli mystinen. Tulen tarkka kuumuus ei ole tiedossa. Fafnir kykeni myös luomaan maagisia illuusioita, jotka vaikuttivat visuaalisesti erittäin aidoilta. Lohikäärme kykeni lisäksi mentaalisesti hallitsemaan muiden olentojen mieliä, mikäli nämä olivat heikompia kuin hänen oma tahtonsa. Fafnir pystyi elämään ilman ruokaa, juomaa tai hengityskelpoista ilmaa.

## Lähteet

## Aiheesta muualla
* [Marvel-kustantamon kotisivujen osuus Fafnirista](http://www.marvel.com/universe/Fafnir_(Nastrond))
Manfred Mölgg

**Manfred Mölgg** (s. 3. kesäkuuta 1982 Bruneck, Etelä-Tiroli, Italia) on italialainen alppihiihtäjä, joka on erikoistunut tekniikkalajeihin.

Mölgg voitti pujottelun maailmancupin kaudella 2007–2008. Lisäksi hän sijoittui kolmanneksi suurpujottelucupissa ja neljänneksi kokonaiskilpailussa. Hän oli pujottelucupissa kolmas kaudella 2016–2017. Hän on saavuttanut maailmancupissa 20 palkintokorokepaikkaa, 16 kertaa pujottelussa, kolme kertaa suurpujottelussa ja kerran superyhdistetyssä. Ensimmäisen kerran hän oli palkintokorokkeella vuoden 2004 Schladmingin iltapujottelussa, jossa hän sijoittui toiseksi Benjamin Raichin jälkeen. Ensimmäisen osakilpailuvoittonsa hän saavutti maaliskuussa 2008 Slovenian Kranjska Gorassa voitettuaan pujottelukilpailun. Toisen voittonsa hän sai Garmisch-Partenkirchenin pujottelussa helmikuussa 2009 ja kolmannen Zagrebin pujottelussa tammikuussa 2017.

Mölggin paras arvokisasaavutus on pujottelun MM-hopea vuoden 2007 Åren kisoista. Kilpailun voittaja Itävallan Mario Matt oli tuolloin ylivoimainen, sillä hän voitti Mölggin melkein kahden sekunnin erolla. Lisäksi hän oli pujottelussa pronssilla Garmisch-Partenkirchenin MM-kilpailuissa 2011 ja seitsemäs Vancouverin olympialaisissa 2010. Suurpujottelussa hän sai MM-pronssia Schladmingissa 2013.

Hänen siskonsa Manuela Mölgg on myös menestynyt alppihiihtäjä.

## Lähteet
*

## Aiheesta muualla
*Mölggin sisarusten kotisivut 
*Tilastot
Goyescas

***Goyescas*** on espanjalaisen säveltäjä Enrique Granadosin (1867–1916) pääteos. Kyseessä on alun perin Francisco Goyan maalausten inspiroima pianosarja vuodelta 1911. Granados teki sarjansa pohjalta kuitenkin myös yksinäytöksisen ja kolmikohtauksisen oopperan, joka sai kantaesityksensä New Yorkin Metropolitan-oopperassa 28. tammikuuta 1916, vain kaksi kuukautta ennen säveltäjän tapaturmaista hukkumiskuolemaa Atlantilla. Oopperan espanjankielisen libreton kirjoitti Fernando Periquet.

## Lähteet
Akanvirta

**Akanvirta**  tai **koste**  on virtausdynamiikassa virtaavassa nesteessä tai kaasussa syntyvä pysyvä pyörre. Sellainen syntyy usein luonnossa virtavesissä eli joissa ja siitä käytettävä nimitys on kansanomainen. Akanvirta virtaa joskus virtaveden keskellä kulkevaan päävirtaan nähden päinvastaiseen suuntaan pitkänkin matkan. Suuremmissa virtavesissä syntyvät akanvirrat ovat riittävän suuria, jotta niihin voi ohjata veneensä pysähtymisen ajaksi. Akanvirrat ovat myös hyviä vesillelaskupaikkoja virtaavien vesien varrella, koska akanvirran virtaukset ovat pieniä. Tätä ominaisuutta hyödynnetään nykyään erityisesti koskimelonnassa. Akanvirtoja syntyy koskissa esimerkiksi siltapilareiden, suurien kivien, saarien ja niemenkärkien taakse sekä jokien lahtiin.

## Lähteet

## Aiheesta muualla
* Avokanoottikoulutus
Rexi on homo ja opettajat hullui!

**Rexi on homo ja opettajat hullui!** on Aino Kontulan vuonna 2006 ilmestynyt kirja. Teos on fiktiivinen ja kuvaa yhden vuoden ajan peruskoulun elämää opettajan näkökulmasta käsin. Kirjan perustana Kontula on käyttänyt vuosina 1998–2001 tekemiään muistiinpanoja sekä yleistä elämänkokemustaan.
Todd Haynes

**Todd Haynes** (s. 2. tammikuuta 1961 Los Angeles) on yhdysvaltalainen elokuvaohjaaja ja -käsikirjoittaja.

## Elämä
Haynes syntyi Kaliforniassa ja teki bachelor-tutkinnon Brownin yliopistossa. Hänen ensimmäinen huomattava menestyksensä oli elokuva *Poison* (1991), jota seurasivat *Safe* (1995) ja *[[Velvet Goldmine]]* (1998), joka toi ohjaajalleen Kultaisen palmun ehdokkuuden Cannesissa. Haynes teki vuonna 2002 elokuvan *[[Kaukana taivaasta]]*, jolla hän oli ehdolla parhaan alkuperäisen käsikirjoituksen Oscar-palkinnon saajaksi. Vuonna 2003 hän oli Golden Globe -ehdokkaana. 

Haynesin käsikirjoittama ja ohjaama Bob Dylanin elämään pohjautuva elokuva *[[I'm Not There]]* sai ensiesityksensä eri maissa 2007–2008.

Haynes on avoimesti homoseksuaali.

## Filmografia

* *[[Poison (elokuva)|Poison]]* (1991)
* *[[Safe]]* (1995)
* *[[Velvet Goldmine]]* (1998)
* *[[Kaukana taivaasta ]]* (2002)
* *[[I'm Not There]]* (2007)
* *[[Mildred Pierce (minisarja)|Mildred Pierce]]* (2011, televisiosarja)
* *[[Valaistunut]]* (2013, televisiosarjan yksi jakso)
* *[[Carol (elokuva)|Carol]]* (2015)

## Lähteet

## Aiheesta muualla
*
Mikrokosmos

**Mikrokosmos** voi viitata seuraaviin:

* Mikrokosmos ja makrokosmos, filosofinen ajatus.
* Mikrokosmos, Marvel-kustantamon luoma kuvitteellinen rinnakkaistodellisuus
* *[[Mikrokosmos (Bartók)|Mikrokosmos]]*, Béla Bartókin säveltämä kuusiosainen pianoteoskokoelma
* Mikrokosmos, Ylioppilaslehdessä julkaistu sarjakuva
Suomi-Amerikka Yhdistysten Liitto

**Suomi-Amerikka Yhdistysten Liitto** (lyh. **SAM**, ent. lyh. SAYL, , ) on suomalainen ystävyysseurojen liitto, jonka tarkoituksena on kehittää Suomen ja Yhdysvaltojen välisiä suhteita. Se pyrkii lisäämään suomalaisten ja amerikkalaisten yhteisymmärrystä sekä kanssakäymistä. Kulttuuri-, tiede- ja opiskelijavaihto ovat keskeisiä tekijöitä tavoitteiden saavuttamisessa. SAM on puoluepoliittisesti sitoutumaton järjestö.

Liitto perustettiin alun perin nimellä **Suomalais-Amerikkalainen yhdistys** (lyh. SAYL) jatkosodan aikana 1. heinäkuuta 1943. Mukana sen perustamisessa oli muun muassa Eljas Erkko.

## Tavoitteet ja toiminta
SAMin tavoitteena on saavuttaa johtoasema Yhdysvaltain opiskelu- ja kesätyöpaikkojen, sekä näihin liittyvän tiedon välittäjänä. Sen lisäksi yhdistys pyrkii paikallisyhdistysten kautta tarjoamaan monipuolisia tapahtumia ja koulutuksia jäsenilleen.

## Jäsenyys
Vuonna 2019 SAMin jäsenistöön kuului noin 6 000 henkilöä. Liitolla oli tuolloin 37 paikallisyhdistystä. SAM kuuluu myös Ystävyysseurojen liittoon, jonka tietojen mukaan Suomi-Amerikka Yhdistysten liiton jäsenmäärä on 3 800 henkeä ja paikallisyhdistysten määrä 28.

## Rahoitus

Opetus- ja kulttuuriministeriö myöntää valtakunnallisten ystävyysseurojen toimintaan yleisavustuksia eli vuotuiseen toimintaan tarkoitettuja toiminta-avustuksia. Ehtona on, että toiminta on vakiintunutta sekä yhteiskunnallisesti ja kulttuuripoliittisesti vaikuttavaa. Eduskunta päättää vuosittain, minkä enimmäissumman ministeriö käyttää avustuksiin. Vuosina 2012–2023 ministeriö on myöntänyt Suomi-Amerikka Yhdistysten Liitolle yleisavustuksia valtakunnalliseen ystävyysseuratoimintaan seuraavasti:

## Liiton puheenjohtajat
* 1943–1945 ministeri Eljas Erkko
* 1945–1945 tohtori C. O. Frietsch
* 1945–1959 lakitieteen kandidaatti Juho Hämäläinen
* 1959–1962 professori Paavo Ravila
* 1962–1964 tohtori C. O. Olin
* 1964–1966 DI Mauno Kotilainen
* 1966–1968 professori Tauno Mustanoja
* 1968–1982 kouluneuvos Jussi Saukkonen
* 1982–1984 hovioikeuden presidentti Voitto Saario
* 1984–1988 varatuomari Lauri Pöyhönen
* 1988–1997 VTM Aarne I. Välikangas
* 1997–2000 varatuomari Carl-Olaf Homén
* 2000–2011 vuorineuvos Martin Saarikangas
* 2011–2015 suurlähettiläs Jukka Valtasaari
* 2015–2019 KTM Kristiina Helenius
* 2020–2023 viestintäjohtaja Elina Lehtinen
* 2023– oikeustieteen tohtori Otto Meri

## Lähteet

## Aiheesta muualla
*Kotisivut
A Lot Like Love

**A Lot Like Love** on vuonna 2005 valmistunut yhdysvaltalainen romanttinen komedia. Elokuvassa on musiikkia muun muassa Groove Armadalta ja Smash Mouthilta.

## Juoni

Elokuva kertoo Emily Friehlistä (Amanda Peet), joka tutustuu matkallansa Oliver Martiniin (Ashton Kutcher). Emily ja Oliver joutuvat samalle pitkälle lennolle yhdessä. Siitä heillä alkaakin yhteinen ”matkansa” toistensa kanssa. Siitä oikeastaan heidän yhteinen taipaleensa jo alkaakin, ja heidän suhteensa alkaa pikkuhiljaa muuttua hiukan vakavammaksi ja vakavammaksi. He tapaavat uudestaan tapahtumarikkaassa New Yorkissa, jossa heillä on jo pientä rakkautta ilmassa. Vuosien kuluessa Oliverin ja Emilyn elämässä sattuu ja tapahtuu kaikenlaista, ja heidän elämässä on tietenkin ollut muitakin suhteita. Heidän tarinansa päättyy kuitenkin hyvin miellyttävällä tavalla.

## Rooleissa

## Lähteet
Édouard Molinaro

**Édouard Molinaro** (13. toukokuuta 1928 Bordeaux, Ranska – 7. joulukuuta 2013 Pariisi, Ranska) oli ranskalainen elokuvaohjaaja ja -käsikirjoittaja. Hänen tunnetuimpia töitään oli *[[Hullujen häkki]]* (*La cage aux folles*, 1978), joka toi hänelle lukuisia palkintoja: César-palkinto, David di Donatello, Golden Globe ja National Board of Review. Molinaro oli vuonna 1961 Cannesin elokuvajuhlien tuomariston jäsen. 

## Elokuvaohjauksia
*1957: Selkä seinää vasten (*Le Dos au mur*)
*1959: Murhaaja kaupungissa (*Un Témoin dans la ville*)
*1960: Tyttö kesäksi (*Une Fille pour l'été*)
*1961: Salaisen palvelun verkossa (*Les Ennemis*)
*1962: 7 kuolemansyntiä (*Les Sept péchés capitaux*, episodi ”L’Envie”)
*1962: Arsene Lupin kummittelee (*Arsène Lupin contre Arsène Lupin*)
*1964: Miehen metsästys (*La Chasse à l'homme*)
*1967: Se oli Oskari (*Oscar*)
*1969: Huoleton Benjamin (*Mon oncle Benjamin*)
*1973: Kiusanhenki (*L’Emmerdeur*)
*1975: Tilaustyttö (*Le Téléphone rose*)
*1976: Pure, vampyyri, pure! (*Dracula père et fils*)
*1978: Hullujen häkki (*La Cage aux folles*)
*1980: Narrit nailoneissa (*La Cage aux folles II*)
*1980: Viettelijät (*Les Séducteurs*)
*1983: Punainen leski (*La Veuve rouge*)
*1984: Ontuva totuus (*Just the Way You Are*)
*1984: Ihana, vaikea elämä (*La Tête dans le sac*)
*1990: Tuomittu rakkaus (*L’Amour maudit de Leisenbohg*)
*1990: Taivas odottaa (*La Peau du Gorille*)

## Lähteet

## Aiheesta muualla
*
Sunset Boulevard

**Sunset Boulevard** tarkoittaa seuraavia asioita:

* Sunset Boulevard, katu Los Angelesin piirikunnassa
* *[[Auringonlaskun katu]]* (engl. *Sunset Boulevard*), yhdysvaltalainen elokuva vuodelta 1950
* *[[Sunset Boulevard (musikaali)|Sunset Boulevard]]*, Andrew Lloyd Webberin säveltämä, elokuvaan pohjautuva musikaali.
Witold Woyda

**Witold Woyda** (10. toukokuuta 1939 Poznań, Puola &ndash; 5. toukokuuta 2008 Bronxville, New York) oli puolalainen miekkailija ja olympiavoittaja. Hänen aseenaan oli floretti.

Woyda sijoittui Rooman 1960 olympialaisissa florettimiekkailun henkilökohtaisessa kilpailussa neljänneksi ja joukkuekilpailussa viidenneksi. Tokion 1964 olympialaisissa hän sai joukkuekilpailussa hopeaa ja Méxicon 1968 kisoissa joukkuekilpailussa pronssia, mutta kummallakaan kerralla hän ei menestynyt henkilökohtaisessa kilpailussa. Münchenin 1972 olympialaisissa hän voitti kultaa henkilökohtaisessa kilpailussa. Hän voitti alkukierrosten 20 ottelustaan vain 14, mutta finaalikierroksella hän voitti kaikki viisi vastustajaansa. Toisen kultamitalin hän voitti joukkuekilpailussa.

Maailmanmestaruuskilpailuissa Woyda sai henkilökohtaisessa kilpailussa hopeaa vuonna 1962.

Woyda kuoli 5. toukokuuta 2008 keuhkosyöpään.

## Saavutukset
* Olympiakultaa floretin henkilökohtaisessa kilpailussa 1972
* Olympiakultaa floretin joukkuekilpailussa 1972
* Olympiahopeaa floretin joukkuekilpailussa 1964
* Olympiapronssia floretin joukkuekilpailussa 1968
* MM-hopeaa floretin henkilökohtaisessa kilpailussa 1962

## Lähteet
* 
* 
* sports123.com: miekkailun arvokisatilastoja

### Viitteet
Alex Fraser Bridge

**Alex Fraser Bridge** on vinoköysisilta Brittiläisessä Kolumbiassa, Kanadassa. Se ylittää Fraser-joen ja yhdistää Richmondin ja New Westminsterin kaupungit North Deltan alueeseen. Silta on nimetty provinssin entisen liikenneministerin Alex Fraserin mukaan.

Silta avattiin vuonna 1986 ja se oli tuolloin maailman pisin vinoköysisilta. Se on 930 metriä pitkä ja sen pisin jänneväli on 465 metriä. Siltapylväät yltävät 154 metrin korkeuteen. Sillalla on kuusi kaistaa, kolme molempiin suuntiin ja se on osa Highway 91 -moottoritietä. Sillan rakennutti Brittiläisen Kolumbian liikenneministeriö ja sen suunnittelusta vastasi Buckland & Taylor.

## Lähteet

## Aiheesta muualla
* DriveBC Highway Cams - 91 (Alex Fraser Bridge) Liikennekamerakuva sillalta
Auringonlaskun katu

**Auringonlaskun katu** ( ja myös nimellä *Sunset Boulevard*) on Billy Wilderin ohjaama yhdysvaltalainen draamaelokuva vuodelta 1950. Satiirinen film noir -elokuva käsittelee Hollywoodin elokuva-alan kääntöpuolta ja amerikkalaista tähtikulttia.

Elokuvan nimi viittaa Los Angelesin Sunset Boulevard -katuun, jonka varrella sijaitsevaan huvilaan pääosa juonesta sijoittuu. *Auringonlaskun katu* kertoo ikääntyvästä mykkäelokuvien tähdestä, joka haaveilee paluusta parrasvaloihin, kertojana käsikirjoittajanalku Joe Gillis (William Holden). Pääosaa näyttelee Gloria Swanson, joka oli itsekin ollut mykkäelokuvan tähti ja jolle *Auringonlaskun katu* muodostui joutsenlauluksi. Elokuvan sivuosissa on useita muita mykkäelokuvan tähtiä, muun muassa Erich von Stroheim ja Buster Keaton. 

Elokuva on valittu Yhdysvaltojen Kansalliseen elokuvaluetteloon sekä Kongressin kirjaston luetteloon kulttuurihistoriallisesti merkittävistä teoksista.

## Juoni

Alussa poliisit onkivat hienon huvilan pihalla olevasta uima-altaasta nuoren miehen ruumiin, minkä jälkeen tämän kertojanääni alkaa kuvata tilanteeseen johtaneita tapahtumia. Taloudellisissa vaikeuksissa oleva Hollywood-käsikirjoittaja Joe Gillis (William Holden) pakenee velkojia, mutta hänen autostaan puhkeaa rengas. Gillis päätyy autiolta näyttävän kartanon pihaan. Siellä elelee Norma Desmond (Gloria Swanson), mykkäelokuvien kuningatar, jonka tähti on sammunut äänielokuvan nousun myötä. Hän asuu kahdestaan uskollisen entisen aviomiehensä, nykyisen hovimestarinsa Maxin (Erich von Stroheim) kanssa. Max yrittää kaikin keinoin salata Normalta sen tosiasian, ettei elokuvamaailma enää välitä tästä. Max jopa lähettää Normalle väärennettyjä ihailijakirjeitä pitääkseen yllä tämän harhakuvaa jatkuvasta suosiosta.

Väärinkäsityksen jälkeen Desmond pyytää Gillisiä viimeistelemään itse tekemänsä laajan elokuvakäsikirjoituksen Salomesta. Desmond uskoo Cecil B. DeMillen ohjaavan elokuvan ja pääsevänsä itse pääosaan. Vaikka käsikirjoitus on kammottava, Gillis suostuu tarjoukseen, sillä hän saa miljonääri-Desmondilta hyvän korvauksen. Pian Gillis kuitenkin huomaa, millainen nainen Norma Desmond oikeastaan on, samalla kun epätoivoinen Norma on jo rakastunut häneen. Samanaikaisesti Paramount-studiolla työskentelevä käsikirjoitusten lukija Betty Schaefer (Nancy Olson) tarjoaa Gillisille yhteistyötä erään Gillisin oman käsikirjoituksen kehittämiseksi, mutta Gillis ei enää pysty irtautumaan Desmondista.

## Näyttelijät

## Vastaanotto

Kolmekymmentä suomalaista elokuva-arvostelijaa ja -asiantuntijaa äänesti 1979 sadasta kaikkien aikojen merkittävimmästä elokuvasta, ja *Auringonlaskun katu* oli mukana kolmentoista listalla. Elokuva valittiin vuonna 1989 25 ensimmäisen joukossa Yhdysvaltojen Kansalliseen elokuvaluetteloon. Kongressin kirjasto oli arvioinut sen kulttuurihistoriallisesti merkittäväksi teokseksi.

## Lähteet

## Aiheesta muualla
* 

* 
*
Hakaniementori

**Hakaniementori** eli **Hakaniemen tori** () on Helsingin Hakaniemessä sijaitseva tori, joka avattiin vuonna 1897. Torilla on torikauppaa joka arkipäivä. Lisäksi siellä järjestetään markkinat joka kuukauden ensimmäisenä sunnuntaina.

Torilta on sen historian aikana lähtenyt liikkeelle paljon vappumarsseja sekä mielenosoituksia, ja se liittyy läheisesti työväenliikkeen historiaan. Useat Hakaniementorin laidalla olevat rakennukset ovat olleet Osuusliike Elannon ja ammattiliittojen hallinnassa. Tunnetuimpia Hakaniementorin ympärillä olevista rakennuksista lienevät Ympyrätalo ja Hakaniemen kauppahalli. Niitä vastapäätä torin etelälaidalla on Metallitalo.

## Historia

Hakaniementori rakennettiin 1880–1890-luvuilla täyttömaalle, jonka kohdalla oli kulkenut Siltasaaren mantereesta erottanut salmi. Tori perustettiin kaikenlaista kaupankäyntiä varten. Ensimmäiset kauppiaat ilmestyivät torille joulun alla 1897. Torilla myytiin monipuolisesti elintarvikkeita marjoista riistaan. Torin palvelut monipuolistuivat 1900-luvun alussa, kun torilla toimi räätälinliikkeitä sekä vaate- ja kangaskauppoja; kalakauppiaat tulivat 1920-luvulla. 

Toisen maailmansodan aikana tori oli täynnä halkopinoja, sillä lähistöllä olleet talot tarvitsivat lämmitystä. Torille kootut halkopinot poltettiin Suomen ja Neuvostoliiton rauhan ja ystävyyden seuran järjestämässä mielenosoituksessa 6. elokuuta 1940, ja mielensoitus tunnetaan myös nimellä ”pinonpolttajaiset”. Etenkin polttopuukuljetuksissa käytetty Sörnäisten satamarata ulottui tuolloin torille asti. Kiskot kuitenkin purettiin alueelta vuonna 1960, ja toria alettiin uudelleenjärjestellä moottoriliikenteen ehdoilla muun muassa päällystämällä se asfaltilla.

Hakaniemen metroaseman rakentamisen yhteydessä 1970- ja 1980-luvuilla toria kuitenkin uudistettiin jälleen vastaamaan paljolti nykyistä asua. Aikaisemmin Sörnäisten rantatie kulki kauppahallin eteläpuolelta Hämeentien ja Siltasaarenkadun risteykseen, mutta katuyhteys katkaistiin ja tori ulotettiin kauppahalliin asti. Tori myös päällystettiin uudestaan nupukivillä.

Vuosina 2018–2023 torilla sijaitsi väliaikainen lasipaviljonki, joka rakennettiin väistötilaksi Hakaniemen kauppahallin remontin ajaksi. Väistötila purettiin syksyllä 2023 sen jälkeen, kun se oli myyty huutokaupassa 440&nbsp;000 eurolla.
 
## Katso myös
*Hakaniemen mellakka

## Lähteet

## Aiheesta muualla
Ionel Drîmbă

**Ionel Drîmbă** (18. maaliskuuta 1942 – 20. helmikuuta 2006) oli romanialainen miekkailija ja olympiavoittaja. Hänen aseenaan oli floretti.

Drîmbă voitti florettimiekkailun henkilökohtaisessa kilpailussa olympiakultaa Méxicon 1968 kisoissa. Hän voitti 19 yksittäistä ottelua ja hävisi vain kaksi. Joukkuekilpailussa hän sijoittui Tokion 1964 olympialaisissa kuudenneksi ja Méxicossa 1968 neljänneksi. Kaksi vuotta olympiavoittonsa jälkeen hän loikkasi länteen ja lopetti kilpailemisen.

## Lähteet
* 
* 
* sports123.com: miekkailun arvokisatilastoja
### Viitteet
2C-E

**2C-E** on 2C-ryhmään kuuluva psykedeelinen fenetyyliamiini. Aine luokitellaan tutkimuskemikaaliksi. Aineen syntetisoi ensimmäisen kerran Alexander Shulgin.

## Annostus ja vaikutusten kesto

Erowid-sivun mukaan tyypillinen annos on 10–15 mg syötynä. Täydet vaikutukset ilmenevät 20–90 minuutissa ja kestävät 6–10 tuntia. Nuuskattuna tyypillinen annos on 3–7 mg, täydet vaikutukset ilmenevät 1–10 min kuluttua ja kestävät 3–6 tuntia.

## Vaikutukset

Nenän kautta nautittuna vaikutukset alkavat minuuttien sisällä. Ensimmäiset oireet ovat pahoinvointi, oksentelu, huimaus, sekavuus ja aistiharhat. Noin puoli tuntia annoksen jälkeen pahoinvointi tasaantuu ja käyttäjä rentoutuu. Käyttäjä voi itse vaikuttaa "tripin" laatuun. Erilaisien kuvien katselu ja musiikin kuuntelu nostaa vaikutustasoa merkittävästi. Käyttäjät ovat kertoneet, että musiikki on suoraan verrannollinen ympäristöön, seinät ja tavarat värisevät musiikin kanssa ja jotkut ovat nähneet värejä musiikin tyylin mukaan. Paniikkikohtauksia voi myös tapahtua, esimerkiksi pelkkä nopea tapahtuma voi laukaista paniikkikohtauksen. Vaikutuksiin kuuluu kaikki aistiharhat, näistä suurimmat tulevat näön kautta. Vaikutuksen loppupuolella on myös kerrottu olevan suurta päänsärkyä ja jopa ripulia, joka voi kestää monia päiviä. Myös nenän kautta käyttäneet ovat kertoneet nenän, silmän ja jopa korvan kivuista monia päiviä käytön jälkeen. Myös unettomuutta, pelkotiloja ja käyttäjien sanojen mukaan "outoja tuntemuksia" on kerrottu tapahtuvan jopa ensimmäisen käytön jälkeen. Näiden yhteyttä huumausaineeseen ei ole kuitenkaan tieteellisesti vielä todistettu.

## Laki

2C-E on luokiteltu Suomessa kuluttajamarkkinoilta kielletyksi psykoaktiiviseksi aineeksi. Yhdiste on luokiteltu huumasaineeksi useimmissa maissa (mm. Yhdysvalloissa, Ruotsissa ja Saksassa).

## Katso myös
* NBOMe
* Psykedeeliset tryptamiinit‎
* Lysergihapon amidit

## Lähteet

## Aiheesta muualla
* Erowid-portaali 
* PiHKAL-kirja osoitteessa Erowid 
* isomerdesign.com 
* 2C-E synteesi